
REFERAT DE APROBARE A PROIECTULUI DE HOTĂRÂRE
 privind acordarea post-mortem a Titlului de Cetăţean de Onoare al Municipiului Timişoara 
lui Adrian Orza


	
1. Considerații generale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară și străinătate. 


2. Obiective
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, personalități cu importantă statură civică și politică, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a le acorda recunoşterea meritată acelora care au contribuit semnificativ la dezvoltarea municipiului Timişoara, sporindu-i prestigiul și onoarea.


3. Cazul specific:
Adrian Romiță Orza s-a născut la 18 decembrie 1968 ȋntr-o familie cu rădăcini ȋn Banatul montan (Mercina). După formarea la Liceul de Matematică-Fizică nr.1 (Liceul de Informatică Grigore Moisil) din Timișoara, a absolvit ȋn 1994 Facultatea de Electrotehnică din cadrul Universității Tehnice Timișoara, și ȋn 1997, Facultatea de Management ȋn Industrie și Transporturi din cadrul aceleiași universități. Din 1995, a funcționat ca șef al Biroului de Marketing al Fabricii de Țigarete Timișoara, ocupând ȋn 1999 și funcția de director.

Ȋncepând cu anul 2000, timp de 12 ani a fost viceprimar ales al municipiului Timișoara, numele lui fiind legat de nenumărate realizări ȋn administrația Timișoarei. In domeniul social, economic, cultural, și de mediu, Adrian Orza a fost o adevărată forță din spatele modernizării administrației locale și a implementat numeroase modele de bună practică ce și-au dovedit eficiența ȋn diverse părți ale lumii. 

De-a lungul anilor, s-a remarcat ca personalitate importantă a Partidului Național Țărănesc Creștin Democrat. S-a implicat în toate acţiunile partidului, alături de preşedintele judeţean al PNŢCD, Gheorghe Ciuhandu şi a fost ales pentru calităţile sale umane şi profesionale chiar preşedinte municipal al partidului. După 2012, a exercitat două mandate ȋn cadrul Consiliului Local Timișoara, fiind singurul independent din istoria post-decembristă a orașului. 


După ce a părăsit Primăria, a fost ales ca membru al Consiliului de Administraţie al Liceului Waldorf, unde învaţă fiica lui, legându-și numele de unul din cele mai importante investiţii într-o şcoala timişoreană.
Î n ultimii ani, a început şi un proiect european, prin construcţia de sere ecologice, împreună cu un asociat, proiect la care a muncit patru ani, iar prin eforturi uriaşe a reuşit să introducă în circuitul comercial produse agricole bio româneşti.
Având ȋn vedere activitatea socială și responsabilitățile asumate de Adrian Orza, tinuta sa morală și contribuția sa ȋn administrația locală a Timișoarei, considerăm că este ȋndreptățit la titlul de Cetățean de Onoare al Municipiului Timișoara.

Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea post-mortem a Titlului de “Cetăţean de onoare al Municipiului Timişoara” lui Adrian Orza, pentru valoroasa contribuție ȋn administrația locală și viața civică a Timișoarei.

